钦定古今图书集成/明伦汇编/官常典/第543卷 > 《曹彬潘美传论》同前
## 钦定古今图书集成/明伦汇编/官常典/第543卷 > 《曹彬潘美传论》同前

论曰：“曹彬以器识受知太祖，遂膺柄用。平居于百虫
之蛰，犹不忍伤；出使吴越，籍上私馈，悉用施予，而不
留一钱，则其总戎耑征，而秋毫无犯，不妄戮一人者，
益可信矣。潘美素厚太祖信任，于得位之初，遂受征
伐之托。刘𬬮遣使乞降，观美所喻，辞义严正，得奉辞
伐罪之体，则其威名之重，岂待平岭表、定江南、征太”
原，镇北门，而后见哉！二人皆谥武惠，皆与配享。两家
子孙皆能树立享富贵，而光献、章怀皆称贤后，非偶
然也。君子谓“仁恕清慎，能保功名，守法度，唯彬为宋
良将第一”，岂无意哉！若李濬者，亦以才干自结主知，
遂历清显，谓为阴德所致，理或然也。